Source: https://lh.kbs.sk/imprimatur.htm
Timestamp: 2019-03-23 01:33:00+00:00

Document:
Liturgia hodín – Imprimatur
Schválenie pre internet
Kánonické právo obsahuje požiadavky pre odsúhlasenie a publikáciu literatúry (kán. 838). Tlačené verzie publikácií schválených biskupom preto Imprimatur majú. Tieto kánony sa dotýkajú masovokomunikačných prostriedkov vo všeobecnosti, ale Internet nie je špeciálne spomenutý. Podľa konzultácií s cirkevnými právnikmi preto ani nie sú dôvody či možnosť udelenia Imprimatur na webstránky.
V prípade liturgických kníh sa však nepostupuje tak, ako pri obyčajnej literatúre. Kánony 822 a 823 pre schvaľovanie liturgických kníh, medzi nimi aj Liturgie hodín, hovoria o tom, že vydávať liturgické knihy prináleží Apoštolskej stolici, ktorá zároveň posudzuje preklady do národných jazykov (prekladom sú poverené konferencie biskupov).
Liturgické knihy latinského obradu v národných jazykoch sú vlastne vždy len prekladom z latinčiny. Preto musia mať jednak potvrdzovací dekrét k prekladu od Kongregácie pre bohoslužbu a disciplínu sviatostí, jednak dekrét konferencie biskupov alebo liturgickej komisie konferencie biskupov. Texty použité v tomto on-line breviári majú takéto schválenie vo forme dekrétu (samostatne pre každý zväzok LH).
Súhlas na publikovanie textov
Keďže autorské práva na slovenský preklad oficiálneho latinského znenia LH vlastní Liturgická komisia KBS (LK KBS), bolo potrebné získanie súhlasu na publikovanie textov na stránkach. Dňa 29. apríla 2013 dal predseda LK KBS Mons. Stanislav Stolárik takýto súhlas. Viac si môžete si prečítať tu, kde sú tiež informácie o udelení súhlasov na použitie vlastných častí (proprií) pre rehole, kongregácie a rehoľné rodiny.
Kódex kánonického práva, výňatky
Kán. 822
§ 1. Pastieri Cirkvi, využívajúc vlastné právo Cirkvi pri plnení svojej úlohy, sa majú snažiť používať spoločenské oznamovacie prostriedky.
§ 2. Tí istí pastieri majú starostlivo poučovať veriacich o povinnosti, aby používanie spoločenských oznamovacích prostriedkov bolo preniknuté ľudským a kresťanským duchom.
§ 3. Všetci veriaci, najmä tí, ktorí sa akýmkoľvek spôsobom zúčastňujú na usmerňovaní alebo používaní týchto prostriedkov, majú starostlivo napomáhať pastoračnú činnosť, tak aby Cirkev aj pomocou týchto prostriedkov účinne spĺňala svoju úlohu.
Kán. 823
§ 1. Aby sa zachovala neporušenosť viery a mravov, pastieri Cirkvi majú povinnosť a právo dozerať, aby sa spismi alebo používaním spoločenských oznamovacích prostriedkov nespôsobila ujma viere alebo mravom veriacich; takisto požadovať, aby spisy, ktoré vydávajú veriaci, týkajúce sa viery alebo mravov, boli im predložené na posúdenie; a tiež zavrhnúť spisy, ktoré škodia pravej viere alebo dobrým mravom.
§ 2. Povinnosť a právo, o ktorých sa hovorí v § 1, prislúcha biskupom tak jednotlivo, ako aj zhromaždeným na partikulárnych konciloch alebo Konferenciách biskupov vo vzťahu k veriacim, zvereným do ich starostlivosti, najvyššej vrchnosti Cirkvi však vo vzťahu k celému Božiemu ľudu.
Kán. 838
§ 1. Riadenie posvätnej liturgie závisí jedine od autority Cirkvi: touto autoritou je však Apoštolská stolica a podľa normy práva diecézny biskup.
§ 3. Konferenciám biskupov prináleží pripraviť preklady liturgických kníh do národných jazykov, vhodne prispôsobené v medziach určených v samých liturgických knihách, a po predchádzajúcom preskúmaní Svätou stolicou ich vydávať.
§ 4. Diecéznemu biskupovi prináleží v cirkvi, ktorá mu je zverená, v medziach svojej kompetencie vydávať normy pre liturgiu, ktoré všetkých zaväzujú.
Za konzultácie v problematike kánonického práva: ICDr. Juraj Spuchľák, ThLic. Mgr. Adam Sýkora, Ph.D., ThLic. Andrej Krivda.
CIC (Kódex kánonického práva), oficiálne stránky (kbs.sk)
CIC (Kódex kánonického práva), staršie stránky (rcc.sk)
Oficiálna stránka katolíckej Cirkvi

References: § 1

§ 2

§ 3

§ 1

§ 2
 § 1

§ 1

§ 3

§ 4